Assur - die betekenis van Assur in die eCKE (christelike ensiklopedie)
ASSUR. Die Hebreeuse* term Assur hou verband met die aartsvader (seun van Sem – Gen 10:22; 10:8-12; 1 Kron 1:17), met die land Assirië (bv Jes 7:18), met die Assiriërs (14:25; 19:23-25; 30:31), met die konings van Assirië (10:12; 20:1, 4, 6) en met Babilonië* (14:4), die Persiese koning (Esra 6:22), die Seleukiede (Jes 19:13) en/of Arabiese stamme (Gen 25:17-18; Ps 83:7, 9). Die stad Assur (die moderne Qala’at Sherqat) was die eerste hoofstad van die Assiriese Ryk*. Dit het dwarsdeur die geskiedenis die hartland van Assirië gebly waar konings gekroon en by afsterwe begrawe is. Die terrein van Assur word moontlik al sedert 2 900 vC bewoon. Enkele artefakte is gevind en opgrawings het tempels blootgelê. Die Assiriese koningslys bevestig die name van heersers in die stad wat klop met die Kültepe-tablette.
Die profete* sien die koning/land van Assur soms as ’n mag in die hand van God. Die Bybel* sinspeel op die godsdiens van die Assiriërs, maar die god Assur word skynbaar nie uitdruklik genoem nie. Sommige meen egter dat Num 24:22-24 en Ps 83:9 wel na dié god verwys. Hierdie godsnaam verskyn in eiename (bv Assurbanipal). ’n Afbeelding van die god op ’n sonneskyf herinner aan Eseg 1.
Vir verdere lees: DN Freedman (hoofred) 1992. Anchor Bible Dictionary. New York: Doubleday. JD Douglas 1998. Illustrated Bible Dictionary. Leicester: IVP. K van der Toorn et al (red) 1995. Dictionary of Deities and Demons in the Bible. Leiden: Brill. N Postgate 1977. The First Empires. Oxford: Elsevier – Phaidon.
ASSOCIATION OF VINEYARD CHURCHES «» ASSURBANIPAL
Een van die opvallende besienswaardighede by Assur is die toring (of ziggoerat - soos die "toring van Babel") ter ere van die God Assur. Dit is met gebakte stene op 'n reghoekige platform gebou. Die tempel daar naby heet die "tempel van die heelal".